Ses jaar sedert die vrystelling van hul vorige album, het die bekende oorspronklike Potch rock-groep STRAATLIGKINDERS vandag die vrystelling van ’n nuwe opkomende album aangekondig. Die nuwe album, getiteld VERDWYN, sal op 16 November 2018 beskikbaar wees. Die aankondiging gaan gepaard met die vrystelling van ’n nuwe enkelsnit en musiekvideo, genaamd WONDER.
Die eerste enkelsnit van die album, WONDER, was een van die eerste liedjies wat vir die nuwe album geskryf is en handel oor die groep se reis en terugkeer na die musiekwêreld; om te ontdek wat hul as groep wil sê, weer hul stem te vind en die boodskap wat hul wil oordra vas te stel.
Die enkelsnit bied ’n energieke en nostalgiese eerste kyk na die nuwe album wat groot kitare, harde dromme en ’n ritmiese koor ten toon stel en die groep se storie tot dusver vertel. Die video vir die enkelsnit is geskiet in Oktober deur Brendan Barnes met Bouwer Bosch aan die stuur van regie en redigering. Die ontwerp en konsep van die nuwe album is geïnspireer deur die gedagte van hoe STRAATLIGKINDERS sou lyk indien hul ’n rock groep van die 1960s was. Aansluitend by hierdie tema, is hul die gaskunstenaar groep op ’n lagwekkende talentprogram wat afspeel in die sestigerjare.
“Verbeel jou die ou wat nooit die pos gekry het as Noot Vir Noot aanbieder nie, het wel sy eie talentprogram gekry in 1964. Dit is die konsep. ’n Baie gemiddelde talentprogram met ’n fantastiese gaskunstenaar groep.” sê Bouwer.